b'\n_START_ARTICLE_\nCheongsam\n_START_SECTION_\nOrdene Cheongsam og Qipao\n_START_PARAGRAPH_\nOrdet \xc2\xabCheongsam\xc2\xbb (\xe9\x95\xb7\xe8\xa1\xab), som betyr lang drakt, kommer fra kantonesisk, men er opprinnelig fra shanghainesisk (z\xc7\x8enze eller zansae)._NEWLINE_I andre deler av Kina er navnet \xc2\xabQipao\xc2\xbb (\xe6\x97\x97\xe8\xa2\x8d) vanligere. Dette navnet kommer fra mandsjuisk og fra Qing-dynastiet. Mandsjuene opererte med en folkeinndeling i \xc3\xa5tte banner (\xe6\x97\x97 qi) og kalte seg selv bannermenn (bannerfolk \xe6\x97\x97\xe4\xba\xba qiren). Den drakten som mandsjukvinnene i dette systemet bar, ble kalt bannerdrakt = qipao.\n_START_SECTION_\nHistorie etter 1911\n_START_PARAGRAPH_\nEtter Qing-dynastiets fall i 1911 levde drakten videre og fikk \xc3\xb8kt popularitet. S\xc3\xa6rlig var klesmoten i Shanghai trendsettende, og her ble drakten meget popul\xc3\xa6r i overklassen og i sosieteten. Den ble n\xc3\xa5 langt mer tettsittende enn den opprinnelig hadde v\xc3\xa6rt, og ble derfor misbilliget av mange. Den nye utformingen kan minne om den vietnamesiske kvinnedrakten \xc3\x81o d\xc3\xa0i._NEWLINE_Cheongsam/qipai ble tildels forbundet med de lettsindige 1930-\xc3\xa5rene i storbyen Stanghai._NEWLINE_Ved kommunistenes maktovertakelse i 1949 s\xc3\xb8rget man for at denne drakten og andre shanghainesiske s\xc3\xa6regenheter raskt gikk av moten. Kommunistene i Kina innf\xc3\xb8rte i stedet for denne drakten varianter av maodressen som en slags reformdrakt for begge kj\xc3\xb8nn._NEWLINE_Men utvandrere og flyktninger fra Shanghai bragte draktmoten med seg til Hongkong der den forble popul\xc3\xa6r. Ettersom den er s\xc3\xa5 tettsittende at den hemmer bevegelsesfriheten noe, var og er den for det meste benyttet ved formelle anledninger. Drakten benyttes gjerne av politikere og filmskuespillere fra Hongkong eller Taiwan. Den ble vist i den popul\xc3\xa6re filmen Suzie Wongs verden (The World of Suzie Wong), av hovedrolleinnehaveren Nancy Kwan, og dette gjorde drakten popul\xc3\xa6re i hele verden for en periode tidlig i 1960-\xc3\xa5rene._NEWLINE_Etter \xc3\xa5r 2000 har det v\xc3\xa6rt en viss renessanse for drakten i Shanghai og annetsteds i Fastlands-Kina.'